Pe pagina sa de Facebook, Dominic Fritz, primarul municipiului Timișoara, a distribuit imagini surprinse de o cameră de supraveghere, care arată un grup de cetățeni de etnie romă creând tulburare și intimidând o familie locală. În imagini, aceștia lovesc mașina și alte bunuri din curte cu bâtele.
Primarul Timișoarei a declarat că filmarea, realizată pe 17 mai, i-a fost trimisă prin intermediul noului portal Stop Abuz creat de administrație. Prin acest portal, oamenii pot raporta astfel de situații în care familii de români sunt intimidate de către alte familii de etnie romă, care încearcă să le determine să-și vândă locuințele și să plece.
Primarul a subliniat importanța ca cetățenii să se simtă în siguranță în propriile locuințe și să aibă încredere că autoritățile locale sunt vigilente în abordarea acestor probleme. Portalul Stop Abuz oferă o platformă dedicată pentru raportarea incidentelor și pentru intervenții rapide din partea autorităților competente, astfel încât să se asigure respectarea ordinii publice și protejarea drepturilor cetățenilor.
„Coşmarul durează de 20 ani. Aşa trăieşte familia Dragoş cu vecinii în curtea comună. De când am primit aceste imagini terifiante, înregistrate acum 10 zile şi transmise prin portalul primăriei „stopabuz”, m-am frământat dacă să le public sau nu. Că de scandaluri suntem sătui. Dar dacă nu privim realitatea în ochi, noi toţi, mă tem că nu se va schimba nimic. Trebuie să recunoaştem adevărul: că în anul 2024 încă sunt timişoreni agresaţi şi hărţuiţi de clanuri fără ca statul român să-i protejeze. În ultimii ani, vecinii au defilat cu topoare şi cu un pistol prin curte. Au dat muzica tare nopţi întregi.
Copiii au fost instigaţi să dea cu mingi în fiica însărcinată. Am vorbit cu familia şi le-am promis că nu voi rămâne pasiv. M-au încurajat să ies public. Deja renunţase să mai spere că cineva se va interesa de calvarul lor. De multe ori, nici n-au mai avut energia să mai cheme poliţia, că de prea multe ori strigătele lor au rămas fără ecou. Şi totuşi sunt hotărâţi să nu cedeze. Să nu vândă în urma violenţei la care sunt supuşi de două decenii”, a transmis Dominic Fritz pe pagina sa de Facebook, unde a şi prezentat imaginile.
În istoria Timișoarei, au existat situații în care familii de etnie romă au achiziționat apartamente în clădiri vechi, în special în centrul orașului. Însă, prin intimidare și presiuni, au reușit să determine alți proprietari să-și vândă locuințele. Astfel, aceste familii au devenit proprietari ai unor imobile din centrul orașului Timișoara, unele dintre ele având chiar valoare istorică.
„Fac un apel la toate instituţiile statului – la Poliţia Naţională şi la DIICOT, la ANAF şi la Oficiul de Combatare a Spălării Banilor, la Inspectorat în Construcţii, la Protecţia Copilului. Să folosească fiecare pârghie de care dispun pentru a stopa acest fenomen. Includ instituţiile primăriei aici. Alte generaţii de conducători au fost alături de clanuri. Noi să fim alături de cei care suferă la mâna lor.
Apelez şi la toată comunitatea timişoreană. Să fim uniţi şi să nu mai acceptăm. Nici normalitatea terorii, nici complicitatea tăcută a unor politicieni şi funcţionari”, a scris Fritz.